PATVIRTINTA

Vilniaus darželio- mokyklos „Dainorėliai“

 direktoriaus 2025 m. sausio 8 d.

 įsakymu Nr. V-2

**VILNIAUS DARŽELIO - MOKYKLOS „DAINORĖLIAI“**

**MOKYTOJŲ TARYBOS NUOSTATAI**

**I SKYRIUS**

**BENDROSIOS NUOSTATOS**

1. Vilniaus darželio-mokyklos „Dainorėliai“ mokytojų tarybos nuostatai (toliau – Nuostatai) reglamentuoja Vilniaus darželio-mokyklos „Dainorėliai“ mokytojų tarybos (toliau – Mokytojų taryba) sudėtį, veiklos organizavimo tvarką, funkcijas, narių teises ir pareigas.

2. Mokytojų taryba yra nuolat veikianti darželio-mokyklos savivaldos institucija mokytojų profesiniams ir bendriesiems ugdymo klausimams spręsti.

3. Mokytojų taryba savo veiklą grindžia Lietuvos Respublikos Konstitucija, Lietuvos Respublikos švietimo ir kitais įstatymais, Jungtinių Tautų vaiko teisių konvencija, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro teisės aktais, Vilniaus darželio- mokyklos „Dainorėliai“ nuostatais.

4. Mokytojų taryba vadovaujasi humaniškumo, demokratiškumo, viešumo, racionalumo principais.

**II SKYRIUS**

 **MOKYTOJŲ TARYBOS SUDĖTIS IR VEIKLOS ORGANIZAVIMAS**

5. Mokytojų tarybos nuostatus, pritarus darželio-mokyklos tarybai, tvirtina darželio-mokyklos direktorius.

 6. Mokytojų tarybą sudaro darželio-mokyklos direktorius, direktoriaus pavaduotojai ugdymui, visi darželyje-mokykloje dirbantys mokytojai, psichologas, socialinis pedagogas, logopedas, specialusis pedagogas, mokinio padėjėjai, bibliotekininkas, neformaliojo (papildomo) ugdymo organizatoriai, kiti tiesiogiai ugdymo procese dalyvaujantys asmenys.

7. Mokytojų tarybos sudėtį darželio-mokyklos direktorius tvirtina savo įsakymu kiekvienais mokslo metais. Mokytojų tarybos nario kadencijų skaičius neribojamas.

8. Mokytojų tarybai vadovauja darželio-mokyklos direktorius, jo nesant - direktoriaus pavaduotojas ugdymui.

9. Mokytojų tarybos dokumentus pagal dokumentacijos planą ir dokumentų tvarkymo taisykles tvarko Mokytojų tarybos sekretorius, išrenkamas atviru balsavimu balsų dauguma.

10. Mokytojų tarybos posėdžiai yra teisėti, jei juose dalyvauja ne mažiau kaip 2/3 mokytojų tarybos narių. Nutarimai priimami posėdyje dalyvaujančiųjų balsų dauguma. Jei balsai pasiskirsto po lygiai, sprendžiamasis balsas priklauso mokytojų tarybos pirmininkui.

11. Mokytojų tarybos posėdžiai šaukiami ne rečiau kaip 3 kartus per metus.

12. Į Mokytojų tarybos posėdžius gali būti kviečiami kitų mokyklos savivaldos institucijų atstovai, kiti asmenys. Jie turi patariamojo balso teisę.

13. Mokytojų tarybos nutarimai įsigalioja nuo jų priėmimo dienos.

**III SKYRIUS**

**MOKYTOJŲ TARYBOS FUNKCIJOS**

14. Mokytojų taryba atlieka šias funkcijas:

14.1. inicijuoja darželio-mokyklos kaitos procesus;

14..2. formuluoja ir koreguoja veiklos tikslus ir uždavinius;

14.3. dalyvauja planuojant darželio-mokyklos veiklą;

14. 4. svarsto mokymo programų įgyvendinimą, ugdymo ir mokymo rezultatus;

14.5. aptaria skirtingų gebėjimų mokinių ugdymo organizavimo principus, jų ugdymo ir mokymo programas, metodus;

14.6. analizuoja mokinių krūvius, nepažangumo priežastis;

14.7. aptaria švietimo reformos įgyvendinimo ir pedagoginės veiklos tobulinimo būdus, mokytojų pedagoginės ir dalykinės kompetencijos ugdymo galimybes;

14.8. priima nutarimus vadovaudamasi Lietuvos Respublikos švietimo, mokslo ir sporto ministro patvirtintais bendraisiais ugdymo planais ir kitais teisės aktais;

14.9. priima sprendimus dėl mokinių kėlimo į aukštesnę klasę;

14.10. atviru balsavimu renka atstovus į darželio-mokyklos tarybą, mokytojų kolegijų pirmininkus, darželio-mokyklos mokytojų ir pagalbos mokiniui specialistų (išskyrus psichologus) atestavimo komisiją;

14.11. analizuoja, kaip darželis-mokykla vykdo veiklos planus ir ugdymo programas;

14.12. svarsto ir pagal kompetenciją priima sprendimus dėl darželio-mokyklos ugdymo planų.

14.13. bendradarbiauja su kitomis mokyklos savivaldos institucijomis.

**IV SKYRIUS**

**MOKYTOJŲ TARYBOS NARIŲ TEISĖS IR PAREIGOS**

 15. Mokytojų tarybos pirmininkas turi teisę:

15.1. siūlyti posėdžio darbotvarkę;

15.2. į Mokytojų tarybos posėdžius kviesti darželio-mokyklos bendruomenės, Darželio-mokyklos tarybos narius ir kitus pagal kompetenciją suinteresuotus asmenis;

15.3. organizuoti Mokytojų tarybos nutarimų ir rekomendacijų vykdymo kontrolę;

15.4. skelbti ir pakeisti posėdžio datą ir darbotvarkę;

15.5. siūlyti posėdžio reglamentą, nutarimo projektą;

15.6. parinkti posėdžio organizavimo būdą ir formą (tiesioginis ar nuotolinis).

16. Mokytojų tarybos pirmininkas privalo:

16.1. prieš savaitę iki Mokytojų tarybos posėdžio informuoti narius apie posėdžio datą;

16.2. telkti tarybos narius bendrai veiklai, būti reiklus ir laikytis pedagoginės etikos;

16.3. informuoti apie anksčiau priimtų nutarimų ir rekomendacijų vykdymą;

17. Mokytojų tarybos nariai turi teisę:

17.1. gauti iš darželio-mokyklos direktoriaus visą informaciją apie darželio-mokyklos veiklą;

17.2. deleguoti atstovus dalyvauti kitų darželio-mokyklos savivaldos institucijų veikloje;

17.3. iš anksto susipažinti su svarstymo medžiaga;

17.4. išsakyti savo nuomonę svarstomu klausimu;

17.5. teikti pasiūlymus posėdžio darbotvarkei ir nutarimams (tiesioginiu ar nuotoliniu būdu).

18. Mokytojų tarybos nariai privalo:

18.1. dalyvauti Mokytojų tarybos posėdžiuose;

18.2. laikytis pedagoginės etikos ir konfidencialumo principų;

18.3. bendradarbiauti ir efektyviai naudoti posėdžio laiką;

18.4. prašyti Mokytojų tarybos pirmininko leidimo nedalyvauti posėdyje dėl svarbios priežasties.

**IV SKYRIUS**

**BAIGIAMOSIOS NUOSTATOS**

 19. Mokytojų tarybos nuostatų pakeitimą gali inicijuoti Mokytojų tarybos narių dauguma, darželio-mokyklos direktorius, direktoriaus pavaduotojas ugdymui, savininkas.

20. Mokytojų taryba nutraukia veiklą, likvidavus darželį-mokyklą.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_